b'\n_START_ARTICLE_\nVokietijos imperija\n_START_SECTION_\nLaikotarpis iki Pirmojo pasaulinio karo\n_START_PARAGRAPH_\nNuo pat susivienijimo 1871\xc2\xa0m. Vokietija k\xc5\xabr\xc4\x97 savo karo pramon\xc4\x99 ir armij\xc4\x85, kurios tur\xc4\x97jo u\xc5\xbetikrinti jai lengvas pergales puolant ar ginantis. Ta\xc4\x8diau jai reik\xc4\x97jo ir s\xc4\x85junginink\xc5\xb3._NEWLINE_1882\xc2\xa0m. , jau susitaikiusi su Austrija, Vokietija kartu su Italija susijung\xc4\x97 \xc4\xaf Trilyp\xc4\x99 s\xc4\x85jung\xc4\x85. \xc5\xa0i s\xc4\x85junga suartino Vokietijos Hohencolernus ir Austrijos Habsburgus, be to garantavo \xc5\xa1alims tarpusavio pagalb\xc4\x85 karo atveju._NEWLINE_\xc5\xa0alyje, kaip ir visoje XIX a. pabaigos\xc2\xa0\xe2\x80\x93 XX a. prad\xc5\xbeios Europoje, vis labiau kilo nacionalizmas ir militarizmas. Vokie\xc4\x8diai, tur\xc4\x97dami ma\xc5\xbeiau kolonij\xc5\xb3 nei pranc\xc5\xabzai ar britai, jaut\xc4\x97si es\xc4\x85 apgauti ir negalintys vadintis did\xc5\xbei\xc4\x85ja tauta. Tod\xc4\x97l militaristin\xc4\x97s\xc2\xa0\xe2\x80\x93 grobiki\xc5\xa1kos id\xc4\x97jos tapo gan\xc4\x97tinai populiarios, ypa\xc4\x8d d\xc4\x97l to, kad jas skatino vadovyb\xc4\x97, nor\xc4\x97dama atitraukti \xc5\xbemoni\xc5\xb3 d\xc4\x97mes\xc4\xaf nuo kit\xc5\xb3 problem\xc5\xb3._NEWLINE_1907\xc2\xa0m. susik\xc5\xabrus Antantei, Vokietijoje kilo dar didesn\xc4\x97 militarizmo banga, karas laikytas b\xc5\xabtinu dalyku i\xc5\xa1lyginti j\xc4\x97gas Europoje ir pasaulyje. Tik\xc4\x97tasi trumpo, bet pergalingo karo._NEWLINE_1914\xc2\xa0m. prasid\xc4\x97j\xc4\x99s karas u\xc5\xbetruko net 4 metus ir baig\xc4\x97si Vokietijos pralaim\xc4\x97jimu.\n_START_SECTION_\nPirmasis pasaulinis karas\n_START_PARAGRAPH_\n\xc5\xbdi\xc5\xabr\xc4\x97kite straipsn\xc4\xaf Pirmasis pasaulinis karas_NEWLINE_Pirmasis pasaulinis karas prasid\xc4\x97jo 1914\xc2\xa0m. Jo dingstimi tapo serbo Gavrilo Principo \xc4\xafvykdyta Austrijos sosto \xc4\xafp\xc4\x97dinio Pranci\xc5\xa1kaus Ferdinando \xc5\xbemog\xc5\xbeudyst\xc4\x97. Austrija u\xc5\xbepuol\xc4\x97 Serbij\xc4\x85, o Antant\xc4\x97s \xc5\xa1alys stojo j\xc4\x85 ginti._NEWLINE_Vokietija kariavo Austrijos pus\xc4\x97je. Karo prad\xc5\xbeioje jai sek\xc4\x97si\xc2\xa0\xe2\x80\x93 vokie\xc4\x8di\xc5\xb3 armija u\xc5\xbe\xc4\x97m\xc4\x97 did\xc5\xbei\xc4\x85j\xc4\x85 dal\xc4\xaf Pranc\xc5\xabzijos, pasist\xc5\xabm\xc4\x97jo \xc4\xaf rytus kariaudama prie\xc5\xa1 Rusij\xc4\x85._NEWLINE_Ta\xc4\x8diau kar\xc4\x85 vokie\xc4\x8diai pralaim\xc4\x97jo ir 1918\xc2\xa0m. tur\xc4\x97jo pra\xc5\xa1yti taikos.\n_START_SECTION_\nVersalio taika ir Veimaro Respublika\n_START_PARAGRAPH_\nPirmasis pasaulinis karas baig\xc4\x97si 1918\xc2\xa0m. lapkrit\xc4\xaf. Pralaim\xc4\x97jusi Vokietija tur\xc4\x97jo laukti s\xc4\x85junginink\xc5\xb3 sprendimo d\xc4\x97l tolesn\xc4\x97s savo ateities._NEWLINE_Kaizeris (imperatorius) Vilhelmas II pab\xc4\x97go i\xc5\xa1 \xc5\xa1alies \xc4\xaf Nyderlandus, nes jau lapkrit\xc4\xaf kilo revoliucija, reikalavusi paliaub\xc5\xb3. Tod\xc4\x97l monarchija buvo panaikinta ir kilo respublikos id\xc4\x97jos. Besikuriantis Nacionalinis susirinkimas ir vyriausyb\xc4\x97 pos\xc4\x97d\xc5\xbeiavo Veimare, nes Berlyne revoliucija buvo daug radikalesn\xc4\x97, veikiama komunistini\xc5\xb3 j\xc4\x97g\xc5\xb3. Veimare buvo priimta naujoji Konstitucija. D\xc4\x97l \xc5\xa1ios prie\xc5\xbeasties 1918\xe2\x80\x931933\xc2\xa0m. Vokietija da\xc5\xbenai vadinama Veimaro respublika. Veimaro vyriausyb\xc4\x97 nutar\xc4\x97 priimti bet kokias taikos s\xc4\x85lygas._NEWLINE_Vokie\xc4\x8diai tik\xc4\x97josi, kad s\xc4\x85jungininkai Vokietijos per daug grie\xc5\xbetai nenubaus, ta\xc4\x8diau i\xc5\xa1\xc4\x97jo kitaip._NEWLINE_Pranc\xc5\xabzai, jausdami ker\xc5\xa1t\xc4\x85 d\xc4\x97l Elzaso ir Lotaringijos praradimo 1871\xc2\xa0m., siek\xc4\x97 Vokietij\xc4\x85 su\xc5\xbelugdyti taip, kad ji nebeatsigaut\xc5\xb3._NEWLINE_Britai ir amerikie\xc4\x8diai numat\xc4\x97 \xc5\xa1velnesnes taikos s\xc4\x85lygas. Galop susitarta, kad Vokietija tur\xc4\x97s mok\xc4\x97ti s\xc4\x85jungininkams karo reparacijas, negal\xc4\x97s tur\xc4\x97ti didel\xc4\x97s armijos ir praras visas kolonijas. Veimaro Respublikos vyriausyb\xc4\x97 sutiko su \xc5\xa1iomis s\xc4\x85lygomis. Reparacijos baigtos mok\xc4\x97ti 2010\xc2\xa0m. spalio 4 d.\n_START_SECTION_\nEkonomika\n_START_PARAGRAPH_\nSusivienijusioje Vokietijoje bene did\xc5\xbeiausi\xc4\x85 ekonomin\xc4\xaf potencial\xc4\x85 tur\xc4\x97jo Pr\xc5\xabsija. Bismarkas ir kiti Vokietijos vadai suprato, kad reikia kelti \xc5\xa1alies pramon\xc4\x97s lyg\xc4\xaf, kad ji gal\xc4\x97t\xc5\xb3 konkuruoti su kitomis Europos valstyb\xc4\x97mis, pirmiausiai su Pranc\xc5\xabzija, Did\xc5\xbei\xc4\x85j\xc4\x85 Britanija ir Rusija, taip pat su Jungtin\xc4\x97mis Amerikos Valstijomis._NEWLINE_Vokietija jau XIX a. 9-ajame de\xc5\xa1imtmetyje rimtai konkuravo su Anglija metalurgijos ir karybos pramon\xc4\x97je. Pasaulyje voki\xc5\xa1ka technika laikyta labai patikima. Auganti karybos pramon\xc4\x97 k\xc5\xabr\xc4\x97 daugiau darbo viet\xc5\xb3, ta\xc4\x8diau kartu buvo ir viena i\xc5\xa1 kar\xc4\x85 skatinusi\xc5\xb3 prie\xc5\xbeas\xc4\x8di\xc5\xb3._NEWLINE_Pramon\xc4\x97s darbininkai, skirtingai nei daugelyje kit\xc5\xb3 to meto valstybi\xc5\xb3, tur\xc4\x97jo teis\xc4\x99 gauti pa\xc5\xa1alpas ligos ar nelaim\xc4\x97s darbe atveju. Vokietijoje sukurti ir j\xc5\xb3 teises saugoj\xc4\x99 socialin\xc4\x97s saugos \xc4\xafstatymai, o tai didino gamybos na\xc5\xa1um\xc4\x85, nes patenkinti darbininkai retai keldavo streikus._NEWLINE_Taigi, ekonomikos lygis augo, did\xc4\x97jo konkurencija. Vokietija tapo viena i\xc5\xa1 ekonomi\xc5\xa1kai galingiausi\xc5\xb3 to meto Europos valstybi\xc5\xb3. XIX a. pabaigoje ji nukariavo ir kolonij\xc5\xb3 kitose pasaulio dalyse, naudojosi t\xc5\xb3 kra\xc5\xa1t\xc5\xb3 gyventoj\xc5\xb3 pigia darbo j\xc4\x97ga bei gamtiniais i\xc5\xa1tekliais. I\xc5\xa1augusi ekonomin\xc4\x97 galia skatino vokie\xc4\x8di\xc5\xb3 militarizm\xc4\x85, siek\xc4\xaf tur\xc4\x97ti dar daugiau.\n_START_SECTION_\nPolitika\n_START_PARAGRAPH_\nKaip ir buvo \xc5\xbead\xc4\x97j\xc4\x99s anks\xc4\x8diau, Bismarkas suteik\xc4\x97 \xc4\xaf Vokietijos imperijos sud\xc4\x97t\xc4\xaf \xc4\xaf\xc4\x97jusioms valstyb\xc4\x97ms autonomij\xc4\x85. 39 \xc5\xa1alys gal\xc4\x97jo tur\xc4\x97ti savo vidaus \xc4\xafstatymus ir vald\xc5\xbei\xc4\x85, visgi jos kartu tur\xc4\x97jo b\xc5\xabti pavald\xc5\xbeios Berlyno vyriausybei. Tokiu principu valdomos ir \xc5\xa1iuolaikin\xc4\x97s Vokietijos \xc5\xbeem\xc4\x97s._NEWLINE_Formaliai Vokietij\xc4\x85 vald\xc4\x97 imperatorius, ta\xc4\x8diau absoliu\xc4\x8dios vald\xc5\xbeios jis netur\xc4\x97jo. \xc5\xa0alia veik\xc4\x97 Reichstagas, kur\xc4\xaf rinko pilie\xc4\x8diai. Reichstagas kurdavo \xc4\xafstatym\xc5\xb3 projektus ir si\xc5\xablydavo juos vyriausybei. Imperatorius gal\xc4\x97davo vetuoti jam ne\xc4\xaftikus\xc4\xaf \xc4\xafstatym\xc4\x85.'